b'\n_START_ARTICLE_\nTabor (utrdba)\n_START_PARAGRAPH_\nTabor je manj\xc5\xa1a fortifikacija (utrdba), ki je bila zna\xc4\x8dilna za srednji vek; predvsem za obdobje tur\xc5\xa1kih plenitev dana\xc5\xa1njega slovenskega ozemlja._NEWLINE_Osnovo za tabor je po navadi predstavljala cerkev na vrhu kak\xc5\xa1ne ve\xc4\x8dje vzpetine (hriba), ki so jo za potrebe obrambe obdali z enostavnim obrambnim zidom. Ta oblika fortifikacije je nastala, ko lokalni fevdalni gospod ni mogel oz. ni hotel zagotoviti obrambe dolo\xc4\x8denega ozemlja, zato so podaniki morali samo zagotoviti svojo obrambo. Po navadi so bili to le za\xc4\x8dasni, hitro sestavljeni zidovi iz takoj razpolo\xc5\xbeljivega materiala (les, ru\xc5\xa1evine, v skrajnem primeru so podrli kak\xc5\xa1no bli\xc5\xbejo zgradbo oz. uporabili nagrobnike,...). Tako zgrajeni tabori so bili po navadi majhni in so tako lahko sprejeli le manj\xc5\xa1e \xc5\xa1tevilo ljudi (po navadi le prebivalce ene vasi). V krajih, kjer je bila mo\xc5\xbenost tur\xc5\xa1kih vpadov ve\xc4\x8dja, so ponekod uvedli posebni davek oz. delovno obveznost, s katero so zagotovili stalno obzidje. Na splo\xc5\xa1no ti tabori niso imeli ve\xc4\x8dje voja\xc5\xa1ke vrednosti, saj so bili slabo utrjeni, branili so jih slabo oboro\xc5\xbeeni kmetje, bili so omejeni na majhen prostor, ki je omejeval tudi koli\xc4\x8dino oskrbe (hrana, pija\xc4\x8da,...)._NEWLINE_Poleg obrambne naloge so tabori, ki so bili name\xc5\xa1\xc4\x8deni na ve\xc4\x8djih vzpetinah, imeli tudi nalogo obve\xc5\xa1\xc4\x8danja ostalih naselbin. Tako je prvi tabor, ki je opazil nevarnost, pri\xc5\xbegal kres, ki je bil viden dale\xc4\x8d na okoli. Bli\xc5\xbenji tabor je zagledal pri\xc5\xbegani kres in nato pri\xc5\xbegal \xc5\xa1e svojega. Ta veriga se je nato nadaljevala, dokler celotna de\xc5\xbeela ni bila obve\xc5\xa1\xc4\x8dena o nevarnosti. S tem so lahko hitro mobilizirali vojsko in odgovorili na nevarnost._NEWLINE_V Sloveniji so bili med najbolj znanimi tabori tisti na \xc5\xa0marni gori, Hrastovlje, Horjul, Podbrezje, Tabor nad \xc4\x8crni\xc4\x8dami, na Avstijskem Koro\xc5\xa1kem pa so znane Djek\xc5\xa1e.'